KIRJALLINEN KYSYMYS E-2468/98

esittäjä(t): Hiltrud Breyer (V) komissiolle

(30. heinäkuuta 1998)

Aihe: Italialaisten jätteiden jatkuva toimittaminen hävitettäväksi Biebesheimin (Saksa) ongelmajätteiden polttolaitokseen

Vuodesta 1997 alkaen Darmstadtin viranomaiset ovat toistuvasti myöntäneet italialaiselle yritykselle 3 R Servizi S.p.A.:lle luvan toimittaa italialaisia jätteitä hävitettäväksi Biebesheimissa sijaitsevaan ongelmajätteiden polttolaitokseen. Lupa on myönnetty jätteidensiirtoasetuksen (ETY) 259/93(1) 4 artiklan 2 kohdan a alakohdan ja 5 artiklan 1 kohdan mukaisesti. Jätteet tuonut yritys on ollut Hessische Industriemüll GmbH.

Tähän mennessä (24.6.1998) on myönnetty lupa yhteensä ainakin 7 000 jätetonnin tuomiseen Italiasta Saksaan käsiteltäväksi. 3 R Servizi S.p.A.:n on ilmoitettu tehneen lisää hakemuksia. Asiasta vastaavat osavaltion viranomaiset katsovat, etteivät he EY:n oikeuden vuoksi voi estää jätteiden tuontia.

Saako määräpaikan toimivaltainen viranomainen vastustaa tätä menettelyä jätteidensiirtoasetuksen 4 artiklan 3 kohdan b alakohdan i alakohdan mukaisesti ainoastaan siinä tapauksessa, että kyseinen jätteidenkäsittelylaitos on ylikuormitettu tai sitä tarvitaan maan omien jätteiden hävittämiseen? Missä määrin vastalause on pätevä, jos laitos ei ylikuormitu maan omista jätteistä, mutta viranomaiset haluavat joko rajoittaa jätteiden liikkuvuutta jätteistä annetun direktiivin 75/442/ETY(2) 5 artiklan mukaisesti tai vähentää paikalliseen ympäristöön kohdistuvaa rasitusta?

(1) EYVL L 30, 6.2.1993, s. 1.

(2) EYVL L 194, 25.7.1975, s. 39.

Komission jäsenen Ritt Bjerregaardinkomission puolesta

antama yhteinen vastaus kirjallisiin kysymyksiinP-2385/98, E-2465/98, E-2466/98, E-2467/98 ja E-2468/98

(23. syyskuuta 1998)

Komissio arvelee, että kyseessä oleva jätekuljetus on käsiteltäväksi tarkoitettuja jätteitä koskeva siirto. Tällaiset siirrot kuuluvat Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta 1 päivänä helmikuuta 1993 annetun neuvoston asetuksen (ETY) 259/93 soveltamisalaan. Tämän direktiivin 4 artiklan 3 kohdan a alakohdan i alakohdassa säädetään, että "jäsenvaltiot voivat perustamissopimuksen mukaisesti toteuttaa toimenpiteitä, joilla jätteiden siirrot kielletään kokonaan tai osittain tai joilla niitä vastustetaan järjestelmällisesti". Tämä säännös antaa näin ollen jäsenvaltioille mahdollisuuden vastustaa yleisesti ja järjestelmällisesti käsiteltäväksi tarkoitettujen jätteiden siirtoja. Säännöksessä ei kuitenkaan velvoiteta jäsenvaltioita vastustamaan käsiteltäviksi tarkoitettujen jätteiden siirtoja. EY:n perustamissopimuksen 130 t artiklaa ei sovelleta tässä yhteydessä, koska täydellisen siirtokiellon mahdollisuudesta on jo säädetty direktiivissä.

Siirtojen vastustaminen ei ehkä ole ristiriidassa perustamissopimuksen määräysten kanssa. Se, että jotkut laitokset ovat sopivampia kuin toiset, ei näytä olevan ristiriidassa näiden perustamissopimuksen yleisten määräysten kanssa. Siirtoja voidaan vastustaa myös kuljetuksesta aiheutuvien riskien vuoksi. Siirron vastustamisen edellytyksenä ei myöskään ole se, että hyväksytyssä jätehuoltosuunnitelmassa suljetaan erityisesti pois mahdollisuus käsitellä muista jäsenvaltioista peräisin olevia jätteitä.

Yhteisön lainsäädännön soveltamisalaan ei kuulu se, miten jäsenvaltio järjestää sisäisen jätehuoltonsa. Näin ollen kahden jäsenvaltion viranomaistahon keskinäisestä suhteesta päätetään kyseisen jäsenvaltion kansallisen lainsäädännön mukaisesti.